Σαμ Τζιανκάνα

Πρώτα χρόνια

Ο Τζιανκάνα 
γεννήθηκε στις 15 Ιουνίου (μερικές πηγές λένε στις 24 Μαΐου) του 1908, στο Σικάγο του Ιλλινόις και ήταν γιος Ιταλών μεταναστών από την Σικελία. Μεγάλωσε σε μια κακόφημη γειτονιά στη δυτική πλευρά του Σικάγου και ως έφηβος, ήταν μέλος μιας συμμορίας του δρόμου ονόματι "The 42s", η οποία εκτέλουσε διάφορες μικροδουλειές για τα μέλη της ισχυρής μαφίας του Σικάγου την δεκαετία του 1920. επικεφαλής της οποίας τότε ήταν ο διαβόητος γκάνγκστερ Αλ Καπόνε. 
Αργότερα ο Τζιανκάνα έγινε οδηγός και μπράβος στην οργάνωση του Καπόνε και συνελήφθη για πρώτη φορά το 1925 για κλοπή αυτοκινήτων. Κατά την ηλικία  των 20 ετών ήταν ο κύριος ύποπτος σε έρευνες της αστυνομίας για τρεις δολοφονίες, αλλά ποτέ δεν δικάστηκε.

Άνοδος στο οργάνωμενο έγκλημα

Από την δεκαετία του '30 και μετά άρχισε η άνοδος του Τζιανκάνα στον υπόκοσμο του Σικάγου, καθώς με την φυλάκιση του Αλ Καπόνε το 1931 η ηγεσία στη μαφία άλλαξε. Στις αρχές της δεκαετίας του 1940, ο Τζιανκάνα ξεκίνησε να αναλαμβάνει τις παράνομες δραστηριότητες τυχερών παιχνιδιών του Σικάγου, ιδιαίτερα εκείνες της αφρο-αμερικανικής γειτονιάς της πόλης. Μέσα  από μια βίαιη σειρά γεγονότων, συμπεριλαμβανομένων των ξυλοδαρμών, απαγωγών και των δολοφονιών, ο ίδιος και οι συνεργάτες του κέρδισαν τον έλεγχο της προστασίας μαγαζιών, αυξάνοντας το ετήσιο εισόδημα της μαφίας του Σικάγου κατά εκατομμύρια δολάρια.
Όταν ο Τόνι Ακάρντο παραιτήθηκε από επικεφαλής  του Chicago Outfit (όπως ήταν γνωστή η μαφία του Σικάγου) στα μέσα της δεκαετίας του 1950, ο Τζιανκάνα ανέλαβε την ηγεσία. Μέχρι το 1955 ελέγχε τις επιχειρήσεις τυχερών παιχνιδιών και πορνείας, το εμπόριο ναρκωτικών και  άλλες παράνομες βιομηχανίες στην πόλη. Υπό την ηγεσία του, η μαφία του Σικάγου έγινε από μια σχετικά μικρή οργάνωση σε ένα ολοκληρωμένο εγκληματικό συνδικάτο. Κάποτε είχε πει σε έναν πράκτορα του FBI, ότι του "ανήκε" όχι μόνο το Σικάγο, αλλά και το Μαϊάμι και το Λος Άντζελες.

Σχέσεις με τους Κένεντι

Πολλοί ιστορικοί υποστηρίζουν, ότι ο Σαμ Τζιανκάνα ήταν ο κύριος αρχιτέκτονας της νίκης στις Προεδρικές εκλογές του 1960, που οδήγησε τον Τζον Φ. Κένεντι στην ηγεσία των Ηνωμένων Πολιτείων. Ήταν ο Τζόζεφ Κένεντι, ένας πλούσιος επιχειρηματίας, διπλωμάτης και πολιτικός με  ένα ταραγμένο παρελθόν, που διατηρούσε δεσμούς με αρκετούς μαφιόζους από την εποχή της ποτόαπαγορευσης και στράφηκε προς τον Τζιανκάνα για να βοηθήσει τον γιο του να πάρει τους ψήφους της εκλογικής περιφέρειας του Ιλλινόις, καθώς και της μεγάλης κοινότητας των Ιταλο-αμερικανών. 
Ο Τζιανκάνα επίσης ανέπτυξε στενές σχέσεις με τους Κένεντι μέσω του τραγουδιστή και ηθοποιού Φρανκ Σινάτρα, καθώς υπήρξε συνεταίρος του με ποσοστό 25% στο Καλ-Νέβα Λοτζ, ένα καζίνο ξενοδοχείο, όπου πολύ συχνά το επισκεπτόνταν οι αδερφοί Τζον και Ρόμπερτ Κένεντι.

Θεωρία συνομωσίας και εμπλοκή

Με την Δολοφονία του Τζον Φ. Κένεντι στις 22 Νοεμβρίου 1963, στο Ντάλας του Τέξας, πολλοί δεν πείστηκαν από την επίσημη έκθεση της Επιτροπής Γουώρεν και άρχισαν να κάνουν λόγο για ανάμιξη της μαφίας και ειδικότερα την άμεση εμπλοκή του Σαμ Τζιανκάνα και του Τζόνι Ροσέλι, επειδή πιστεύαν ότι παρά την βοήθεια που παρείχαν στον ίδιο για την προεκλογική του εκστρατεία στις εκλογές του 1960, αυτός τους είχε προδώσει με την τοποθέτηση του αδελφού του, Ρόμπερτ στο Υπουργείο δικαιοσύνης, ο οποίος από την πρώτη στιγμή της άσκησης των καθηκόντων του ξεκίνησε έναν ανελέητο αγώνα κατά του οργανωμένου εγκλήματος στις ΗΠΑ, κάτι που προκάλεσε μεγάλη οργή στα αφεντικά της Μαφίας. Σε αυτήν την θεωρία συνομωσίας βασίζονται πολλοί και στο γεγονός ότι ο δολοφόνος του Όσβαλντ, Τζακ Ρούμπι διατηρούσε στενές επαφές με την μαφία του Σικάγου, επικεφαλής της οποίας παρέμεινε ο Σαμ Τζιανκάνα.

Ύστερα χρόνια και θάνατος

Το 1965 ο Τζιανκάνα τέθηκε σε δίκη επειδή αρνήθηκε να καταθέσει ενώπιον μιας πολιτειακής επιτροπής του Σικάγου που ερευνούσε το οργανωμένο έγκλημα. Καταδικάστηκε σε φυλάκιση ενός έτους. Μετά την αποφυλακισή του, ο Τζιανκάνα ταξίδεψε στο Μεξικό, όπου ζούσε αυτοέξοριστος μέχρι το 1974. Εκδόθηκε εκείνο  το έτος από τις μεξικανικές αρχές για να καταθέσει ενώπιον μιας άλλης επιτροπής. Του δόθηκε ασυλία από την ομοσπονδιακή κυβέρνηση και
εμφανίστηκε
ενώπιον αυτής της επιτροπής τέσσερις φορές,  αλλά παρείχε ελάχιστες πληροφορίες για την ανάμιξη του.
Ο Τζιανκάνα κλήθηκε στη συνέχεια να καταθέσει ενώπιον μιας επιτροπής της Γερουσίας των Ηνωμένων Πολιτειών που διερευνούσε τη συμμετοχή της Μαφίας σε μια αποτυχημένη επιχείρηση της CIA για να δολοφονήσει τον Φιντέλ Κάστρο. Προτού προγραμματιστεί να καταθέσει, ο Τζιανκάνα ευρισκόμενος στο σπίτι του, στις 19 Ιουνίου 1975 πυροβολήθηκε μία φορά στο πίσω μέρος του κεφαλιού και αρκετές φορές επάνω από το πηγούνι με ένα 22άρι πιστόλι καθώς έψηνε στο υπόγειο του.